### NN 123/2016 (30.12.2016.), Odluka o izmjeni i dopuni Odluke o porezima Grada Čabra

GRAD ČABAR

2735

Na temelju članka 30. Zakona o financiranju jedinica lokalne i područne (regionalne) samouprave (»Narodne novine« broj 117/93, 33/03, 73/00, 127/00, 59/01, 107/01, 117/01, 150/02, 147/03, 132/06, 73/08, 25/12, 147/14 i 100/15) i članka 37. Statuta Grada Čabra (»Službene novine Primorsko-goranske županije« broj 33/09, 28/10, 27/12 i 14/13) Gradsko vijeće Grada Čabra na sjednici održanoj 28. studenoga 2016. godine donosi

ODLUKU

O IZMJENI I DOPUNI ODLUKE O POREZIMA GRADA ČABRA

Članak 1.

U glavi II. Odluke o porezima Grada Čabra (»Narodne novine« 126/09, 36/10) mijenja se točka 3. i glasi:

»3. POREZ NA KUĆE ZA ODMOR

Članak 10.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Povremeno ili sezonsko korištenje kuće za odmor u smislu stavka 1. ovog članka, podrazumijeva korištenje kuće za odmor u godini koja prethodi godini za koju se utvrđuje porez na kuće za odmor, manje od šest mjeseci u tijeku odnosne godine, neovisno da li se radi o jednokratnom ili periodičnom korištenju te o tome gdje je prijavljeno prebivalište.

Ako je kuća za odmor stečena u vlasništvo nakon 31. ožujka godine za koju se utvrđuje porez, plaća se razmjerni dio poreza prema broju mjeseci preostalih do kraja tekuće godine.

Članak 11.

Porez na kuću za odmor plaća pravna ili fizička osoba koja je vlasnik kuće za odmor na području Grada.

Vlasnikom kuće za odmor smatra se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatra se i osoba koja je izvanknjižni vlasnik, odnosno suvlasnik ukoliko se to može utvrditi drugim dokazima kojima se može dokazati da je netko stekao nekretninu pravnim poslom, odlukom suda odnosno druge nadležne vlasti, nasljeđivanjem i na temelju zakona, a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku.

Članak 12.

U postupku dokazivanja statusa kuće za odmor u smislu odredbi članaka 10. i 11. ove Odluke, može se tražiti i dostava dokumentacije u kojoj se utvrđuje: mjesto i visina nastanka troška električne energije, telefona, prijem poštanske pošiljke, potvrda o zasnovanom radnom odnosu na području Grada Čabra, izjava o izabranom liječniku, izjava svjedoka, mjesto podnošenja porezne prijave, propisana rješenja i odobrenja za obavljanje djelatnosti, dokaza o poslovnoj (gospodarskoj) namjeni predmetne nekretnine i svi drugi raspoloživi podaci.

Članak 13.

Porez na kuću za odmor plaća se godišnje, u iznosu od 13,00 kuna/m2 korisne površine kuće za odmor.

Porez na kuće za odmor koje nemaju mogućnost priključka na infrastrukturu (struja, voda) plaća se u visini od 8,00 kn/m2 korisne površine.

Porez na kuće za odmor koje su se stekle nasljeđivanjem i koje su izgrađene prije 1968. plaća se u visini od 5,00 kn/m2 korisne površine.

Porez na kuće za odmor plaća se u roku od 15 dana od dostave rješenja.

Članak 14.

Porez na kuće za odmor ne plaća se na kuće čije korištenje bi, zbog starosti i trošnosti, predstavljalo opasnost za život korisnika.

Činjenicu starosti i trošnosti određene kuće za odmor utvrđuje posebno povjerenstvo koju imenuje gradonačelnik, koja utvrđuje stanje kuće.

Ukoliko se utvrdi da je stanje kuće za odmor takvo da nije podobna za stanovanje, tj. da zbog trošnosti i starosti ona predstavlja opasnost za stanare, vlasnik kuće će se osloboditi plaćanja poreza za tekuću godinu pa sve dok se kuća ne dovede u stanje uporabljivosti za stanara.

Članak 14a.

Obveznik poreza na kuću za odmor dužan je nadležnom upravnom odjelu Grada Čabra dostaviti podatke koji se odnose na mjesto gdje se nalazi objekt, korisnu površinu te druge podatke relevantne za utvrđivanje poreza na kuću za odmor, do 31. ožujka godine za koju se utvrđuje porez na kuće za odmor.

Porez na kuće za odmor prihod je Proračuna Grada.«

Članak 2.

Ova Odluka stupa na snagu osmoga dana od dana objave u »Narodnim novinama«, a primjenjuje se od 1. siječnja 2017. godine.

Klasa: 410-01/09-01/3
Urbroj: 2108-02/1-16-4
Čabar, 28. studenoga 2016.

GRADSKO VIJEĆE

Predsjednik
dr. sc. Josip Malnar, v. r.